പുനര്നിര്മിക്കുന്ന പാറോലിക്കല് കോട്ടമുറി റോഡിലെ പൈപ്പ് ലൈന് മാറ്റിസ്ഥാപിക്കണം അതിരന്പുഴ: ആധുനിക നിലവാരത്തില് പുതുക്കി നിര്മിക്കുന്ന പാറോലിക്കല് കോട്ടമുറി റോഡിലെ ജല അഥോറിറ്റിയുടെ പൈപ്പ് ലൈന് റോഡ് നിര്മാണത്തിനു മുന്പ് മാറ്റിസ്ഥാപിക്കണമെന്ന ആവശ്യം ശക്തമാകുന്നു. റോഡില് ഗവ. ആശുപത്രി ജംഗ്ഷന് മുതല് കോട്ടമുറി ജംഗ്ഷന് വരെയുള്ള ഭാഗത്ത് പൈപ്പ് പൊട്ടുന്നതും റോഡ് തകരുന്നതും പതിവാണ്. പട്ടര്മഠം ശുദ്ധജല വിതരണ പദ്ധതിക്കു വേണ്ടി രണ്ടു പതിറ്റാണ്ട് മുന്പ് സ്ഥാപിച്ചതാണ് പൈപ്പ് ലൈന്. ഈ പൈപ്പ് ലൈനിലൂടെ ജലവിതരണം ആരംഭിച്ച നാള് മുതല് പൈപ്പ് തകരുന്നതാണ്. പൈപ്പ് തകരുന്നതോടെ റോഡില് വലിയ ഗര്ത്തം രൂപം കൊള്ളും. പൈപ്പ് നന്നാക്കുന്നതിനു റോഡ് കൂടുതല് വെട്ടിപ്പൊളിക്കും. അറ്റകുറ്റപ്പണിക്കു ശേഷം റോഡ് ശരിയായി ടാര് ചെയ്യാത്തതുമൂലം വാഹനങ്ങള്ക്ക്, പ്രത്യേകിച്ച് ഇരുചക്രവാഹനങ്ങള്ക്ക് യാത്ര ദുഷ്ക്കരമാകും. ഇതാണ് വര്ഷങ്ങളായി ഇവിടെ സംഭവിച്ചുകൊണ്ടിരിക്കുന്നത്. ആശുപത്രി ജംഗ്ഷന് മുതല് പള്ളിമൈതാനം ജംഗ്ഷന് വരെയുള്ള ഭാഗത്താണ് രൂക്ഷമായ പ്രശ്നമുള്ളത്.റോഡ് നിര്മാണത്തിന്റെ ഭാഗമായി പൈപ്പ് ലൈന്, വൈദ്യുതി പോസ്റ്റ്, കേബിള് മുതലായവ റോഡരികിലേക്ക് മാറ്റിസ്ഥാപിക്കുകുന്നതു സംബന്ധിച്ച് ബന്ധപ്പെട്ട വകുപ്പുകള്ക്ക് ഇതിനകം നോട്ടീസ് നല്കിയിട്ടുണ്ട്. എന്നാല് വാട്ടര് അഥോറിറ്റി പൈപ്പുകള് മാറ്റി സ്ഥാപിക്കുന്പോള് ഈ ഭാഗത്ത് നിലവാരമുള്ള പുതിയ പൈപ്പ് സ്ഥാപിക്കണമെന്നാണ് ആവശ്യം. പൈപ്പ് മാറ്റി സ്ഥാപിക്കാതെ റോഡ് ടാര് ചെയ്താല് അധികം വൈകാതെ വീണ്ടും റോഡ് തകരുന്ന സാഹചര്യമുണ്ടാകും. ലക്ഷക്കണക്കിനു രൂപ പാഴാകുമെന്നല്ലാതെ ആധുനിക നിലവാരത്തില് റോഡ് പുനര്നിര്മിക്കുന്നതുകൊണ്ട് ജനത്തിനു പ്രയോജനമുണ്ടാകില്ല. ഗുണനിലവാരം കുറഞ്ഞ പൈപ്പ് ഉപയോഗിച്ചതാണ് തകര്ച്ചയ്ക്ക് കാരണമെന്ന് അന്നേ ആരോപണം ഉയര്ന്നിരുന്നതാണ്. അതുകൊണ്ട് പൈപ്പ് മാറ്റി പുതിയവ സ്ഥാപിക്കാതെ റോഡ് പുനര്നിര്മാണം ആരംഭിക്കരുതെന്ന ആവശ്യമാണ് ഉയരുന്നത്.